Big Mac, Chili Cheese Tops og pommes fritter er nogle af de kendte valgmuligheder på restaurantkæden McDonald's menukort. Smagen, kvaliteten og udseendet kæmper McDonald's for at ensrette, men alligevel er der nogle af kædens fastfood-restauranter, der gør det bedre end andre. Danmarks bedste McDonald's restaurant blev i denne uge kåret, og her faldt valget på afdelingen i Aabybro. - Blandt begrundelserne for, at netop restauranten i Aabybro er blevet kåret som den bedste blandt landets samtlige 87 restauranter, er, at den har leveret en toppræsentation på flere parametre, herunder renlighed og service, mens salget gennem 2014 har været stigende på et niveau, der overgår markedet. Begrundelserne er også, at der i restauranten er stort fokus på at udvikle både medarbejdere og ledere, hvilket afspejler sig i en meget høj tilfredshed blandt medarbejdere, udtaler Flemming Fast, der er franchisetager på restauranten i Aabybro.

Referat:
Hvert år kårer restaurantkæden McDonald's landets bedste burger-biks, og i år blev vinderen en nordjysk restaurant.